**РЕПУБЛИКА СРПСКА**

**НАРОДНА СКУПШТИНА**

***Клуб посланика СНСД***

***Клуб посланика ДНС***

***Клуб посланика СП***

***Клуб посланика СДС-К***

***Илија Стеванчевић, самостални посланик***

На основу члана 212. Пословника Народне скупштине Републике Српске („Службени гласник Републике Српске„ број:31/11) Клубови посланика СНСД, ДНС, СП, СДС-К и Илија Стеванчевић, самостални посланик подносе

**АМАНДМАН I**

У Приједлогу закона о локалној самоуправи у члану 4. став (2) се брише.

**Образложење**

У ставу (1) члана 4. већ је прописано да се у јединицама локалне самоуправе мора водити рачуна о пропорционалној заступљености конститутивних народа и групе Осталих код избора функционера јединица локалне самоуправе. Став (2) у предложеном облику је непроводив, јер се начелник/градоначелник бира непосредним путем, као кандидат који добије највећи број гласова на изборима, без обзира на националну припадност, а, такође, и одборници се бирају на отвореним листама регистрованих политичких субјеката, без националних квота или ограничења.

**АМАНДМАН II**

У Приједлогу закона о локалној самоуправи u члану 10. у ставу (1) у тачки 1) број: „60.000“ замјењује се бројем: „50.000“.

 У истом члану иза става 1. додаје се нови став (2) који гласи:

„(2) Изузетно од става 1. тачка 1) овог члана општина може стећи статус града, без обзира на број становника ако је стопа запослености на подручју општине изнад републичког просјека.“

 Досадашњи став 2. постаје став 3.

**Образложење**

Предложеним амандманом смањује се број становника потребан за успостављање града. Оваквим законским рјешењем олакшаће се могућност, уз испуњавање и других услова, за стицање статуса града општинама које имају најмање 50.000 становника. Поред тога, уводи се могућност стицања статуса града општинама које имају стопу запослености изнад републичког просјека.

**АМАНДМАН III**

 У члану 11. Приједлога закона о локалној самоуправи у ставу (1) иза ријечи: „општини“ додају се ријечи: „може да“.

**Образложење**

Овим амандманом искључује се императив организовања послова правног заступања пред судовима и другим органима у имовинско-правним споровима, у споровима наплате за накнаде и услуге и у радним споровима и наплата, контрола наплате и принудна наплата изворних прихода буџета, граду који у свом саставу нема општина како је то предложено законом. Предложеним амандаманом прописује се организовање наведених послова као могућност.

**АМАНДМАН IV**

У Приједлогу закона о локалној самоуправи у члану 39. став (2) тачка 21) мијења се и гласи:

„21) бира и разрјешава предсједника скупштине, потпредсједника скупштине, замјеника градоначелника, односно начелника општине (у даљем тексту: замјеник) и чланове сталних и повремених радних тијела скупштине, именује и разрјешава секретара скупштине и начелника одјељења односно службе и врши избор, именовања и разрјешења на другим позицијама у складу са законом,“

У истом члану, у тачки 34) иза ријечи „привредна друштва“, ставља се запета и брише ријеч „и“, а иза ријечи „установе“ додају се ријечи „и предузећа“.

**Образложење**

Предложеним амандманом прецизирају се надлежности скупштине јединице локалне самоуправе у погледу избора и именовања функционера у јединици локалне самоуправе, радних тијела скупштине, као и службеника на руководећим радним мјестима у градској односно општинској управи.

**Амандман V**

У члану 43. Приједлога закона о локалној самоуправи послије става (2) додаје се нови став (3) који гласи:

„(3) Скупштина има једног потпредсједника, а у граду скупштина може да има два потпредсједника који нису из реда истог конститутивног народа, односно групе Осталих.“

**Образложење**

Овим амандманом утврђује се број потпредсједника скупштине јединице локалне самоуправе, тако да скупштина општине има једног потпредсједника, а скупштина града два потпредсједника при чему се мора водити рачуна о заступљености конститутивних народа и групе Осталих. Ово рјешење се предлаже ради постизања ефикасности у раду скупштине града као представничког органа јединице локалне самоуиправе.

**Амандман VI**

У Приједлогу закона о локалној самоуправи у чл. 48. став (7) се мијења и гласи :

 „(7) Када се примопредаја дужности врши између лица из члана 46. став 4. овог закона, два члана Комисије су из реда запослених у градској, односно општинској управи, а један члан је из реда запослених у јавном предузећу, јавној установи или другој организацији чији је оснивач јединица локалне самоуправе.“

**Образложење**

Измјена се односи на састав комисије за примопредају дужности у јавном предузећу, јавној установи или другој организацији чији је оснивач јединица локалне самоуправе.

**АМАНДМАН VII**

У Приједлогу закона о локалној самоуправи у члану 53. став (1) број „60.000“ мијења се бројем „30.000“.

**Образложење**

Поднесени амандман предвиђа формирање стручне службе скупштине у скупштини јединице локалне самоуправе, која према реултатима посљедњег пописа становништва има више од 30.000 становника. Предложеним амандманом даје се могућност формирања стручне службе скупштине и јединицама локалне самоуправе које имају мањи број становника од броја становника предложених законом, уколико скупштина јединице локалне самоуправе цијени да је за њезин рад потребно формирање овакве службе.

**АМАНДМАН VIII**

У Приједлогу закона о локалној самоуправи у чл. 55. став (3) се мијења и гласи:

 „ (3) Мандат замјеника траје до краја мандата скупштине која га је изабрала.“

**Образложење**

Овим се прецизира да је мандат замјеника градоначелника, односно начелника општине везан са мандатом скупштине која га је бирала, а не са мандатом градоначелника, односно начелника општине.

**АМАНДМАН IX**

У Приједлогу закона о локалној самоуправи у члан у 56. став (2) се брише, а досадашњи став (3) постаје став (2).

**Образложење**

Избор замјеника градоначелника или начелника право које градоначелник или начелник има по члану 55. Према томе сматрамо да је став (2) у члану 56. сувишан.

**АМАНДМАН X**

У Приједлогу закона о локалној самоуправи у члану 59. у ставу (1) тачка 8) бришу се ријечи „уз претходно мишљење Министарства“.

У истом члану тачка 9) мијења се и гласи:

„9) предлаже именовање и разрјешење начелника одјељења или службе,“

**Образложење**

Министарство је, по закону, надлежно за прописивање опште структуре и принципа организовања градске, односно општинске управе у јединици локалне самоуправе. Сама организација која се уређује Правилником је у надлежности јединице локалне самоуправе и представља њено Уставно право и обавезу у оквирима изворних и повјерених надлежности. Такође, утврђује се овлашћење градоначелнику односно начелнику да предложи скупштини именовање, односно разрјешење начелника одјељења или службе.

**АМАНДМАН XI**

У Приједлогу закона о локалној самоуправи члану 62. у ставу (4) послије ријечи: „запослених“, додају се ријечи: „као и у градској, односно општинској управи за обављање специфичних послова“.

**Образложење**

Овим амндманом пописује се могућност оснивања самосталних одсјека и у градским, односно опшинским управама које имају више од 10 запослених, будући да организација неких специфичних послова намеће потребу за оваквим организационим јединицама.

**АМАНДМАН XII**

У Приједлогу закона о локалној самоуправи члан 63. мијења се и гласи:

„(1) Градоначелник, односно начелник општине може да формира кабинет као посебну организациону јединицу ради вршења савјетодавних, протоколарних и административно-техничких послова.

1. Кабинетом руководи шеф кабинета којег поставља, односно распоређује градоначелник, односно начелник општине.
2. Градначелник, односно начелник општине може да има савјетнике, с тим да начелник општине може да има највише два савјетника.
3. Градоначелник може да постави градског менаџера и градског архитекту, односно просторног планера за рад на припреми и реализацији равојних програма и пројеката, којима се подстиче економски развој, обезбјеђује заштита животне средине, одрживи развој, подстичу предузетничке иницијативе, јавно приватно партнерство, доносе акти просторног планирања и иницирају измјене прописа ради стварања подстицајног амбијента за развој града.
4. Мандат шефа кабинета, савјетника, градског менаџера и градског архитекте, односно просторног планера престаје престанком мандата градоначелника, односно начелника општине, оставкомили разрјешењем.
5. На радно-правни статус шефа кабинета, савјетника, градског менаџера и градског архитекте, односно просторног планера примјењују се општи прописи о раду.
6. Изузетно од става 5. овог члана ако је за шефа кабинета распоређено лице са статусом службеника или намјештеника у градској, односно општинској управи, то лице, док је у мандату шефа кабинета, као и након престанка мандата има права из радног односа службеника или намјештеника у градској, односно општинској управи.“

**Образложење**

Овим амандманом даје се могућност свим јединицама локалне самоуправе да имају кабинет и савјетника, док градског менаџера и градског архитекту, односно просторног планера могу да имају само градови.

**АМАНДМАН XIII**

 У Приједлогу закона о локалној самоуправи у члану 64. у ставу (2) бришу се ријечи „која се утврђују на образложени приједлог секретара скупштине“.

 У истом члану брише се став (4).

**Образложење**

Секретар скупштине је у рангу начелника одјељења, који немају законом дато право да предлажу организацију организационих јединица на чијем су челу, па његово посебно истицање и давање ексклузивног права да учествује, предлаже, па практично и прописује диоправилника о унутрашњој организацији и ситематизацији нема основа, јер је цио правилник у надлежности градоначелника, односно начелника општине.

**АМАНДМАН XIV**

У Приједлогу закона о локалној самоуправи у члану 67. у ставу (3) послије ријечи: „функционере јединице локалне самоуправе“, додају се ријечи: „и запослене који обављају послове у области заштите од пожара“.

**Образложење**

Овим амандманом прецизира се одредба која одређује максималан број запослених, на начин да се потребан број службеника и намјештеника одређује тако да тај број, поред функционера јединице локалне самоуправе не укључује и запослене који обављају послове у области заштите од пожара.

**АМАНДМАН XV**

У Приједлогу закона о локалној самоуправи у члану 109. на крају става (1) бришу се ријечи „и сваки одборник на подручју мјесне заједнице у којој има пребивалиште“.

У истом члану у ставу (3) бришу се ријечи „или 100“.

**Образложење**

Састави скупштина општина и градова бирају се на принципима отворених листа тако да одборници не представљају „своје“ мјесне заједнице и мање мјесне заједнице, у правилу, немају одборника са свог подручја, док веће имају и више одборника на својој територији. Брисањем овог текста доводе се све мјесне заједнице у исти статус.

У градским подручјима многе мјесне заједнице имају више хиљада бирача па је лимит од минималних 100 бирача потребних да се сазове збор грађана у рангу мањем од броја бирача у једној стамбеној згради, те је потребно овај лимит везати за проценат од броја бирача у мјесној заједници.

**АМАНДМАН XVI**

У Приједлогу закона о локалној самоуправи у члану 111. у ставу (3) бришу се ријечи „или 500“ као и текст „, ни већи од 7 % или 700 бирача“.

**Образложење**

Као и у претходном амандману, потребно је везати се за проценат броја бирача уписаних у бирачки списак као минимални услов за подношење иницијативе, а не за апсолутне бројке, због већих општина/градова, а горњи лимит је непотребан.

 **АМАНДМАН XVII**

У Приједлогу закона о локалној самоуправи у члану 152. у ставу (1) у тачкама 1) и 3) ријеч „шест“ мијења се ријечју „три“.

**Образложење**

Скраћивање рокова.

**АМАНДМАН XVIII**

У Приједлогу закона о локалној самоуправи у члану 159. у ставу 1. у тачки 2) ријечи: „мишљењу Министарства“, замјењују се ријечима: „начелима за унутрашњу организацију и систематизацију радних мјеста у градској, односно општинској управи прописаним овим законом и категоријама, звањима и условима за обављање послова службеника у јединицама локалне самоуправе прописаним законом и другим прописима“.

**Образложење**

Ако се прихвати Амандман IX на члан 59. став 1. тачка 8) Приједлога закона о локалној самоуправи, неопходна је интервенција и у члан 159. став 1. тачка 2) Приједлога закона, тако да се истом измијени, односно другачије одреди основ за прекршајну одговорност одговорног лица у органу јединице локалне самоуправе.

**ПРЕДСЈЕДНИК КЛУБА ПОСЛАНИКА СНСД**

 ***Радован Вишковић***

 **ПРЕДСЈЕДНИК КЛУБА ПОСЛАНИКА ДНС**

 ***Споменка Стевановић***

 **ПРЕДСЈЕДНИК КЛУБА ПОСЛАНИКА СП**

 ***Слободан Протић***

 **ПРЕДСЈЕДНИК КЛУБА ПОСЛАНИКА СДС-К**

 ***Дарко Бањац***

 **САМОСТАЛНИ ПОСЛАНИК**

 ***Илија Стеванчевић***